Lára G. Sigurðardóttir læknir varar við því að fólk „ deyfi sig með CBD “ í grein í Fréttablaðinu í dag . Efnið er ólöglegt á Íslandi , en það er selt erlendis án efnisins THC sem er vímugjafi í kannabisplöntunni . Engar vísbendingar eru um neikvæðar afleiðingar neyslu CBD samkvæmt skýrslu alþjóðastofnunar . Í greininni segir Lára að eina óumdeilanlega notagildi kannabidíól ( CBD ) , sem unnið er úr kannabisplöntum , sé samkvæmt Alþjóðaheilbrigðismálastofnuninni ( WHO ) að draga úr áhrifum sjaldgæfrar flogaveiki og þar þurfi læknir að vera með í ráðum . „ Það eru reyndar vísbendingar um að CBD geti hjálpað við kvíða , svefnleysi og verkjum en þetta hefur enn ekki verið staðfest á óumdeilanlegan hátt , “ skrifar hún . Þá segir hún CBD vera umdeilanlegt og að Íslendingar verði að stíga varlega til jarðar . Umræða um lögleiðingu þess hefur farið fram á Alþingi . „ Og í stað þess að reyna að normalísera kannabisneyslu á Íslandi væri virðingarverðara ef umræddir þingmenn legðu púður sitt í að auðvelda fólki aðgang að sjúkraþjálfurum , læknum og sálfræðingum til að ráðast að rótum vandans í stað þess að hvetja fólk til að deyfa sig með CBD , “ skrifar hún . „ Til þessa eru engar vísbendingar um notkun CBD sem vímugjafa eða lýðheilsutengd vandamál sem tengjast notkun hreins CBD “ Í skýrslu WHO frá júní í fyrra , sem Lára vísar líklega í , kemur fram að neysla mannfólks á CBD hafi ekki sýnt að hún leiði til misnotkunar eða fíknar . Vísbendingar séu um að það nýtist sem meðferð gegn fjölda heilsufarslegra kvilla . CBD sé almennt án alvarlegra hliðarverkana og notkun þess sé örugg . „ Mörg lönd hafa breytt stefnu sinni til að koma CBD að sem heilsuvöru , “ segir í skýrslunni . „ Til þessa eru engar vísbendingar um notkun CBD sem vímugjafa eða lýðheilsutengd vandamál sem tengjast notkun hreins CBD . “ Lára segir skynsamlegra að markaðssetja CBD sem lyf , ef það eigi að leyfa það til að meðhöndla sjúkdómskvilla . „ Vissulega er kannabisdíól ekki vímugefandi en við megum ekki gleyma því að það er framleitt úr kannabisplöntu sem skaðar heila ungs fólks , “ skrifar hún . „ Það er því ekki hægt að líkja því saman við lýsi eða önnur fæðubótarefni sem hafa engin tengsl við svo skaðleg efni . Í Bandaríkjunum er ekkert eftirlit með innihaldi CBD-neysluvara og eru næstum 70% þeirra rangmerkt . Auk þess hefur vímugjafinn THC mælst oftar en ekki í fólki sem taldi sig einungis vera að neyta CBD . Hver ætlar að sjá um eftirlitið á Íslandi – enginn ! “